PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/ZK/3/1/005	Bratislava 23. januára 2008	

      Protimonopolný úrad Slovenskej republiky, odbor koncentrácií v správnom konaní číslo 0088/OK/2007 začatom dňa 14.11.2007 na základe oznámenia koncentrácie prostredníctvom splnomocneného právneho zástupcu JUDr. Ladislava Válkyho, Advokátskej kancelárie Prochádzka Randl Kubr s.r.o., Gorkého 3, 814 99  Bratislava, vo veci koncentrácie podnikateľov RPG Automotive a.s., Vladislavova 1390/17, 110 00 Praha 1, Česká Republika, IČO: 276 58 660 a Fezko a.s., so sídlom Heydukova 1111, 386 16 Strakonice, Česká Republika, IČO: 251 24 668 a Fezko servis, a.s., so sídlom Heydukova 1111, 386 16 Strakonice, Česká Republika, IČO: 466 79 073,

                                          rozhodol

na základe § 32 ods. 1 písm. b) zákona č.136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  konanie vo veci koncentrácie podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej v získaní priamej výlučnej kontroly podnikateľa RPG Automotive a.s., Vladislavova 1390/17, 110 00 Praha 1, Česká Republika, IČO: 276 58 660 nad podnikom podnikateľa Fezko a.s., so sídlom Heydukova 1111, 386 16 Strakonice, Česká Republika, IČO: 251 24 668 a nad podnikom podnikateľa Fezko servis, a.s., so sídlom Heydukova 1111, 386 16 Strakonice, Česká Republika, IČO: 466 79 073, ku ktorej došlo na základe Zmluvy o predaji a kúpe akcií uzatvorenej dňa 23.10.2007 medzi STARK B.V., Fred. Roeskestraat 123, 1076 EE Amsterdam, Holandsko ako predávajúcim a RPG Automotive a.s., Vladislavova 1390/17, 110 00 Praha 1, Česká Republika, IČO: 276 58 660 ako kupujúcim, zastavuje, pretože účastník konania vzal svoj návrh na začatie konania späť.

O d ô v o d n e n i e :

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 14.11.2007 doručené listom zaevidovaným pod č. 4152/2007 oznámenie koncentrácie podnikateľom RPG Automotive a.s., Vladislavova 1390/17, 110 00 Praha 1, Česká Republika (ďalej len: „RPG Automotive“) prostredníctvom svojho splnomocneného právneho zástupcu Mgr. Ladislava Válkyho, Prochádzka Randl Kubr s.r.o., Gorkého 3, 814 99  Bratislava (ďalej len „právny zástupca“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) vo veci koncentrácie, ktorá podľa oznámenia spočíva v nadobudnutí priamej výlučnej kontroly podnikateľa RPG Automotive nad podnikom podnikateľa Fezko a.s., so sídlom Heydukova 1111, 386 16 Strakonice, Česká Republika (ďalej len „Fezko“) a nad podnikom podnikateľa Fezko servis, a.s., so sídlom Heydukova 1111, 386 16 Strakonice, Česká Republika (ďalej len „FEZKO SERVIS“), na základe Zmluvy o predaji a kúpe akcií zo dňa 23.10.2007 medzi STARK B.V., Fred. Roeskestraat 123, 1076 EE Amsterdam, Holandsko (ďalej len: „STARK B.V.“) ako predávajúcim a RPG Automotive ako kupujúcim (ďalej len „Akvizičná zmluva“), (ďalej len „Oznámenie koncentrácie“).

Dňa 14.11.2007 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci predmetnej koncentrácie, vedené úradom pod číslom SK 0088/OK/2007, o čom úrad informoval oznamovateľa koncentrácie listom číslo 4421/PMÚ SR/2007 zo dňa 04.12.2007.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu SR č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad listami zaevidovanými pod číslami 4421/PMÚ SR/2007 zo dňa 04.12.2007 a 3/PMÚ SR/2008 zo dňa 02.01.2008 vyzval oznamovateľa koncentrácie o doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť.
Dňa 14.01.2008 bol úradu doručený list zaevidovaný pod č. 108/2008, ktorým podnikateľ RPG Automotive, prostredníctvom právneho zástupcu oznamuje úradu, že vzhľadom na to, že do uvedeného termínu sa nepodarilo splniť všetky odkladacie podmienky uvedené v Akvizičnej zmluve a ani v príslušných prípadoch nedošlo k zrieknutiu sa týchto podmienok, podnikateľ RPG Automotive berie v celom rozsahu svoj návrh na začatie konania zo dňa 14.11.2007 späť a navrhuje, aby úrad rozhodnutím predmetné správne konanie zastavil.

	Podľa § 32 ods. 1 písm. b) zákona úrad môže konanie rozhodnutím zastaviť, ak účastník správneho konania vzal svoj návrh na začatie konania späť. 
	
Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného právneho predpisu § 2 č.513/1991 Zb. Obchodného zákonníka                          (ďalej len: „Obchodný zákonník“), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

RPG Automotive

Spoločnosť RPG Automotive je akciová spoločnosť zapísaná v obchodnom registri Mestského súdu Praha, oddiel: B, vložka č.: 11565. Majiteľom všetkých akcií spoločnosti RPG Automotive je RPG Partners Limited Nicosia, Anemomylos Office Building, 4th Floor, 8, Michael Karaolis Street,1095 Cyperská republika HE 165208 (ďalej len: „RPG Partners Limited“).

Z oznámenia predmetnej koncentrácie vyplýva, že spoločnosť RPG Automotive pôsobí na trhu prenájmu nehnuteľností, bytov a nebytových priestorov. Jediným akcionárom spoločnosti RPG Automotive podľa výpisu z Obchodného registra je RPG Partners Limited. Vzhľadom na to, že spoločnosť RPG Automotive je právnickou osobou zapísanou v obchodnom registri, je podnikateľom podľa § 2 zákona Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Fezko

Spoločnosť Fezko je akciová spoločnosť zapísaná v obchodnom registri Krajského súdu České Budějovice, oddiel:B, vložka č.:1033. Majiteľom akcií spoločnosti Fezko je spoločnosť STARK B.V. 

Predmetom činnosti podnikateľa Fezko podľa Výpisu z Obchodného registra je:
– farbenie a chemická úprava textílií,
– veľkoobchod,
– výroba textilného zbožia (okrem odevov a odevných doplnkov),
– výroba textilných vlákien a tkanín,
– testovanie, merania a analýzy,
– spracovanie dát, služby databánk, správa sietí,
– poskytovanie softwaru a poradenstva v oblasti hardwaru a softwaru,
– usporiadavanie odborných kurzov, školení a iných vzdelávacích akcií vrátane lektorských činností,
– činnosť podnikateľských, finančných, organizačných a ekonomických poradcov,
– činnosť účtovných poradcov,
– výroba a dovoz chemických látok a chemických prípravkov klasifikovaných ako výbušné, oxidujúce, extrémne horľavé, vysoko toxické, toxické, karcinogénne, mutagénne, toxické pre reprodukciu, nebezpečné pre životné prostredie.
 
Z oznámenia predmetnej koncentrácie vyplýva, že spoločnosť Fezko priamo kontroluje nasledovné spoločnosti:
•	FEZKO SLOVAKIA, s.r.o., so sídlom Kysucká cesta 3, Žilina 010 01, Slovenská republika, IČO: 36424200, zapísaná v obchodnom registri Okresného súdu Žilina, odd.: Sro, vo vložke číslo: 15569/L, ktorá sa zaoberá: 
–	veľkoobchodom v rozsahu voľných živností
–	maloobchodom v rozsahu voľných živností
–	sprostredkovateľskou činnosťou v rozsahu voľných živností
–	výrobou textilných vlákien a tkanín
–	konečnou úpravou textílií
–	výrobou textilných výrobkov okrem odevov.
•	FEZKO SPAIN, S.L., spoločnosť založená a existujúca podľa právneho poriadku Španielskeho kráľovstva, so sídlom Major 40, Baixos A, 08221 Terrassa (Barcelona), Španielske kráľovstvo, ktorá sa zaoberá návrhom, rozvojom, predajom, dovozom, vývozom, distribúciou a veľkoobchodom s textilnými vláknami a látkami určenými pre automobilový priemysel. 
•	TONAK, a.s., Zborovská č.p. 823, 741 11 Nový Jičín, Česká republika, IČO: 000 13 226, zapísaná v obchodnom registri Krajského súdu v Ostave, oddiel: B, vložka č.: 110, (ďalej len: „Tonak“).

Fezko SERVIS

Spoločnosť Fezko SeRVIS je akciová spoločnosť zapísaná v obchodnom registri Krajského súdu České Budějovice, oddiel: B, vložka    č.: 486. Majiteľom 91 % akcií spoločnosti Fezko SERVIS je spoločnosť STARK B.V. 

Predmetom činnosti podnikateľa Fezko Servis podľa Výpisu z Obchodného registra je:
– prevádzkovanie stavieb, ich zmien a odstraňovanie,
– prenájom nehnuteľností, bytov a nebytových priestorov, pokiaľ okrem prenájmu nie sú poskytované iné ako základné služby,
– nakladanie s odpadmi (s výnimkou nebezpečných),
– podnikanie v oblasti nakladania s nebezpečnými odpadmi,
– cestná motorová doprava nákladná,
– cestná motorová doprava osobná,
– prevádzkovanie vlakovej dopravy na železničnej trati – vlečke,
– dokončovanie stavebné práce,
– prenájom a požičiavanie hnuteľných vecí,
– ubytovacie služby,
– technicko-organizačná činnosť v oblasti požiarnej ochrany,
– podniky zabezpečujúce ochranu majetku a osôb,
– úprava a rozvod úžitkovej vody,
– poskytovanie technických služieb,
– realitná činnosť,
– vodoinštalatérstvo, kurenárstvo,
– zámočníctvo,
– kovoobrábačstvo,
– výroba, inštalácia a opravy elektrických zariadení,
– montáž, opravy a revízie vyhradených elektrických zariadení, 
– poskytovanie služieb v oblasti bezpečnosti a ochrany zdravia pri práci,
– revízie a skúšky vyhradených tlakových zariadení,
– revízie a skúšky vyhradených zdvíhacích zariadení.

Vzhľadom na to, že spoločnosti Fezko a Fezko SeRVIS sú právnickými osobami zapísanými v obchodnom registri, sú podnikateľmi podľa Obchodného zákonníka, a teda aj podnikateľmi podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je:
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom: 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 23.10.2007 bola uzatvorená Akvizičná zmluva, na základe ktorej získa podnikateľ RPG Automotive po uskutočnení posudzovanej koncentrácie 100 %-ný podiel na základnom imaní v podniku podnikateľa FEZKO a 91% podiel v podniku podnikateľa FEZKO SERVIS a zároveň získa možnosť vykonávať priamu kontrolu v podniku podnikateľov FEZKO a FEZKO SERVIS.

Vzhľadom na vyššie uvedené úrad zistil, že uzatvorením Akvizičnej zmluvy, vznikla koncentrácia podnikateľov RPG Automotive a FEZKO a FEZKO SERVIS podľa § 9 ods. 1 písm. b) v spojení s § 9 ods. 4 písm. b) zákona.

Účastníci konania a koncentrácie

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods.1 písm. b) zákona v súvislosti s § 9 ods. 4 zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a získajú možnosť vykonávať rozhodujúci vplyv na činnosť   podnikateľa, úrad zistil, že účastníkom konania v prípade predmetnej koncentrácie je podnikateľ RPG Automotive, ktorý získava priamu kontrolu nad podnikom podnikateľa FEZKO a FEZKO SERVIS.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná.

V prípade predmetnej koncentrácie je účastníkom koncentrácie podnikateľ RPG AUTOMOTIVE, ktorý získava priamu kontrolu nad podnikom podnikateľa FEZKO a FEZKO SERVIS, ako aj podnikateľa FEZKO a FEZKO SERVIS, nad ktorými je kontrola získavaná.
         
Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.
Úrad na základe podkladov a informácií, predložených účastníkom konania zistil, že spoločnosť RPG Automotive dosiahla v Slovenskej republike za účtovné obdobie predchádzajúce vzniku koncentrácie obrat vyšší ako 500 000 000 Sk a súčasne spoločnosť FEZKO dosiahla  celkový celosvetový obrat vyšší ako 1 200 000 000 Sk za účtovné obdobie predchádzajúce vzniku koncentrácie.  
Konkrétne údaje sú súčasťou spisového materiálu a keďže účastník konania ich označil za predmet obchodného tajomstva, úrad ich v rozhodnutí  neuvádza.  
Z vyššie uvedeného vyplýva, že účastníci koncentrácie dosiahli zákonom stanovenú výšku obratu podľa § 10 ods. 1 písm. b) zákona, a teda predmetná koncentrácia podlieha kontrole úradu.
Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie je Akvizičná zmluva, ktorá bola uzatvorená dňa 23.10.2007. Vzhľadom na to, že oznámenie predmetnej koncentrácie bolo doručené úradu dňa 14.11.2007, predmetná koncentrácia bola oznámená úradu v zákonom stanovenej lehote. 

Záver:

Podľa § 32 ods. 1 písm. b) zákona úrad môže konanie rozhodnutím zastaviť, ak účastník konania vzal svoj návrh na začatie konania späť.
Na základe zistených skutočností uvedených vyššie, úrad sa z návrhom účastníka správneho konania RPG Automotive na jeho zastavení stotožnil.
Úrad, berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.
     
Poučenie:

Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom. 

                                                                                       Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Ladislav Války
Advokát
Prochádzka Randl Kubr s.r.o.
Gorkého 3
814 99  Bratislava